Une mozion su la indipendence de Sardegne, fate indenant dal PSdAz (Partît Sart di Azion) e sotscrite di cinc conseîrs, e je stade presentade ai 20 di Mai in Consei regjonâl. Intal test si invide la Zonte che e vuide la Regjon a inviâ lis tratativis cul stât talian par rivâ ae plene indipendence de isule. Intal document si lei che su la Sardegne a àn di decidi dome i sarts e no il stât talian che al ven acusât di vê fiscât il patrimoni economic, ambientâl e culturâl de isule. Cun di plui, pai autôrs de mozion, il stât talian al sarès il responsabil principâl dal sisteme di regulis che al è daûr a meti la Sardegne tes mans di pocjis impresis, e de pression fiscâl che e pese sui citadins de isule che si viodin menaçâts ancje intai servizis di fonde (stât sociâl, scuele e v.i.).
Font: Sardegna e Libertà PSdAz, 21/05/09
fur_Latn lmo_Latn